IN groot gedeeltes van die Republiek behoort die aanplant van droogtebestande voergewasse 'n vername deel van die boerderypraktyk uit te maak. Veral in die dele waar die reënval laag en onseker is en waar die verbouing van die gewone voergewasse as gevolg van 'n tekort aan besproeiingswater nie moontlik is nie, kan 'n gewas soos oumansoutbos 'n versekerde bron van reserwevoer wees.
Hoewel die ontleding van oumansoutbos daarop dui dat dit nie in alle opsigte 'n gebalanseerde rantsoen vir onderhoud verskaf nie, het weidingsproewe bewys dat hierdie gewas in staat is om hamels en droë ooie aan die lewe te hou. Die drakrag van oumansoutbos soos oor 'n periode van ses jaar bepaal, het gewissel van 17 tot 22 skape per morg vir vier maande per jaar. Gedurende hierdie tydperk is geen byvoeding aan die skape verskaf nie en is selfs 'n geringe gewigstoename van 0.03 pd per skaap per dag verkry. Dit moet egter in gedagte gehou word dat die doel slegs is om verliese van vee te voorkom en nie om skape te probeer vetmaak nie.